**SKUPNI DODATEK D- 12**

**POSTOPKOVNIK: PODPORA DRŽAVE GOSTITELJICE MEDNARODNI POMOČI OB NARAVNI IN DRUGI NESREČI V REPUBLIKI SLOVENIJI**

**V S E B I N A**

[SEZNAM KRATIC](#_Toc516085457) 3

[1. UVOD 4](#_Toc516085458)

[1.1 Pravne in strokovne podlage 4](#_Toc516085459)

[1.2 Namen in uporaba postopkovnika 4](#_Toc516085460)

[2. TEMELJNA NAČELA IN OMEJITVE](#_Toc516085461) 4

[2. 1 Načela mednarodne pomoči 4](#_Toc516085462)

[2.2 Predpostavka, načela in omejitve sprejema ter uporabe mednarodne pomoči v RS](#_Toc516085463) [6](#_Toc516085464)

[4. PODPORA SPREJEMU IN UPORABI MEDNARODNE POMOČI](#_Toc516085465) 9

[4.1 Faze podpore države gostiteljice mednarodni pomoči 9](#_Toc516085466)

[4.2 Naloge in odgovornosti (organov) po fazah in korakih 11](#_Toc516085467)

4.3 Podpora mednarodni pomoči pri prehodu čez tranzitne države ………….......…………..........19

[5 PRILOGE 20](#_Toc516085469)

# SEZNAM KRATIC

AKOS – Agencija za komunikacijska omrežja in storitve

AoO – območje delovanja (Area of Operation)

BoO – bazni tabor (Base of Operation)

CECIS – Skupni komunikacijski in informacijski sistem za nujne primere v okviru Evropske komisije (Common Emergency Communication and Information System)

CORS – Center za obveščanje Republike Slovenije

DARS – Družba za avtoceste Republike Slovenije

EP – vstopna točka (Entry Point)

EU ERCC – Center za usklajevanje nujnega odziva pri Evropski komisiji (Emergency Response Coordination Centre)

EU – Evropska unija (European Union)

EUCPT – EU-ekipa strokovnjakov za oceno situacije in usklajevanje mednarodne pomoči (European Union Civil Protection Team)

FURS – Finančna uprava Republike Slovenije

HNS – podpora države gostiteljice mednarodni pomoči ob nesreči (Host Nation Support)

Ekipa HNS – ekipa za podporo mednarodni pomoči ob nesreči oziroma ekipa HNS (HNS Cell)

IAEA – Mednarodna agencija za atomsko energijo (International Atomic Energy Agency)

IAEA USIE – enoten sistem IAEA za izmenjavo informacij o incidentih in nujnih primerih (Unified System for Information Exchange in Incidents and Emergencies)

LEMA – pristojni (nacionalni) organ vodenja in koordinacije ob nesrečah (Local Emergency Management Authority)

LO – častnik za povezavo, oseba za povezavo (Liaison Officer)

MNZ – Ministrstvo za notranje zadeve

MZI – Ministrstvo za infrastrukturo

MZ – Ministrstvo za zdravje

MZZ – Ministrstvo za zunanje zadeve

NATO – Organizacija severnoatlantskega sporazuma, zveza Nato (North Atlantic Treaty Organization)

NATO EADRCC – Evroatlantski center za koordinacijo ukrepanja ob nesrečah (Euroatlantic Disaster Response and Coordination Centre)

OSC – poveljnik sektorja/območja, vodja intervencije (On-site Commander)

OSOCC – Center za usklajevanje dejavnosti ukrepanja na območju nesreče (On Site Operations and Coordination Centre)

POV CZ RS – poveljnik Civilne zaščite Republike Slovenije

RANET – sistem IAEA za nudenje pomoči ob jedrski ali radiološki nesreči (Response and Assistance Network)

RDC – sprejemno-odhodni center (Reception and Departure Centre)

TL – vodja enote (Team Leader)

UKOM – Urad Vlade Republike Slovenije za komuniciranje

UN – Združeni narodi (United Nations)

UN OCHA – Urad Združenih narodov za usklajevanje humanitarne pomoči (UN Office for Coordination Humanitarian Assistance)

URSJV – Uprava Republike Slovenije za jedrsko varnost

URSZR – Uprava Republike Slovenije za zaščito in reševanje

# 1. UVOD

## 1.1 Pravne in strokovne podlage

Postopkovnik Podpora države gostiteljice mednarodni pomoči ob naravni in drugi nesreči v Republiki Sloveniji (v nadaljevanju postopkovnik) je izdelan na podlagi 2., 6. in 86. člena Zakona o varstvu pred naravnimi in drugimi nesrečami (Uradni list RS, št. 51/06-UPB-1 in 97/10) ter podzakonskih aktov s področja varstva pred naravnimi in drugimi nesrečami. Pri pripravi postopkovnika je bila poleg področnega zakona upoštevana zakonodaja s povezanih področij (notranja varnost, promet, carina, telekomunikacije, zdravstvena dejavnost, vključno z lekarniško, zdravili in medicinskimi pripomočki, in drugo).

Pri pripravi postopkovnika so bili smiselno upoštevani Sklep o mehanizmu Unije na področju civilne zaščite 1313/2013[[1]](#footnote-1) ter mednarodni (dvostranski, regionalni in večstranski) sporazumi o sodelovanju pri varstvu pred naravnimi in drugimi nesrečami. Strokovna podlaga za postopkovnik so zlasti Smernice EU o podpori države gostiteljice[[2]](#footnote-2) ter smernice Združenih narodov in mednarodnih organizacij glede usklajevanja mednarodne pomoči ob nesrečah.

## 1.2 Namen in uporaba postopkovnika

S postopkovnikom se opredeljujejo dejavnosti pristojnih organov v Republiki Sloveniji za podporo pri sprejemu in uporabi mednarodne pomoči ob naravni in drugi nesreči v RS.

Postopkovnik določa aktivnosti po fazah od predloga poveljnika Civilne zaščite Republike Slovenije (v nadaljevanju POV CZ RS), da se zaprosi za mednarodno pomoč, odločitve Vlade RS, prihoda mednarodne pomoči, vključitve in uporabe mednarodne pomoči v ukrepanje ob nesreči v RS, zaključka in analize do odhoda mednarodne pomoči iz države.

V posameznih fazah postopkovnika so v logičnem zaporedju (korakih) opisane naloge in odgovornosti pristojnih slovenskih organov – nosilcev in sodelujočih pri posameznih aktivnostih. Tako se zagotavljajo preprostost, jasnost in usklajenost sprejema in uporabe mednarodne pomoči, da se ta brez težav hitro in učinkovito vključi v podporo slovenskim zmogljivostim za ukrepanje ob nesreči.

Določeni koraki iz tega postopkovnika se lahko glede na situacijo in potrebe ter na podlagi odločitve POV CZ RS združijo, preskočijo ali ne izvedejo. Vse faze in koraki so obravnavani z namenom pospešitve podpore sprejemu in vključiti mednarodne pomoči za ublažitev posledic naravne ali druge nesreče v RS.

Postopkovnik se uporablja za sprejem in uporabo mednarodne pomoči ob večji naravni ali drugi nesreči v Sloveniji, ko za mednarodno pomoč zaprosi Vlada RS. Dogovori, ki so jih s svojimi partnerji v sosednjih državah sklenile obmejne občine ali organizacije s področja zaščite, reševanja in pomoči, v postopkovnik niso izrecno vključeni. Postopkovnik se lahko (v določenih fazah/korakih) smiselno uporablja tudi pri operativnem izvajanju teh dogovorov[[3]](#footnote-3).

# 2. TEMELJNA NAČELA IN OMEJITVE

## 2. 1 Načela mednarodne pomoči

Mednarodna reševalna pomoč je namenjena zagotavljanju reševalne pomoči za odpravljanje neposrednih posledic nesreč do vzpostavitve osnovnih pogojev za življenje (začasna nastanitev, voda, hrana, nujna zdravniška pomoč).

Mednarodna reševalna pomoč lahko obsega:

* storitve strokovnjakov,
* enote za zaščito, reševanje in pomoč,
* materialno-tehnična sredstva (zaščitna in reševalna oprema ter sredstva),
* materialno pomoč: v obliki živil, pitne vode, obleke, obutve in drugih sredstev za brezplačno razdelitev prizadetemu prebivalstvu kot pomoč pri lajšanju posledic nesreče; pomoč v obliki zdravil za brezplačno oskrbo s potrebnimi zdravili za zdravljenja prizadetega prebivalstva,
* pomoč pri zagotavljanju prometne infrastrukture (uporaba letališč, prometnih sredstev in druge infrastrukture na ozemlju in v zračnem prostoru druge države) za zagotavljanje prevoza mednarodne pomoči čez ozemlje tranzitnih držav do RS.

Za **mednarodno pomoč** ob naravni ali drugi nesreči **lahko zaprosi država** prek svojih pristojnih organov, v določenih primerih lahko v imenu države za mednarodno pomoč zaprosijo tudi mednarodne organizacije (Združeni narodi in drugi); za pomoč se lahko zaprosi tudi na lokalni ravni.

Mednarodna pomoč ob naravnih ali drugih nesrečah se lahko ponudi **na podlagi zaprosila prizadete države**, upoštevaje potrebe in posebnosti te države in njenih prebivalcev. Vsaka država odloča, **ali bo pomoč prizadeti državi ponudila**, katero vrsto in v kakšnem obsegu, določi tudi pogoje morebitnega plačila in navede, kakšno podporo države gostiteljice pričakuje v zvezi z nudenjem pomoči.

Država, ki je zaprosila za pomoč, **odloča o tem, ali bo ponujeno pomoč sprejela** v celoti, delno ali jo bo morda zavrnila (na podlagi potreb in situacije na terenu in podobno).

Pri dajanju pomoči se spoštujejo humanitarna načela ter načela takojšnjega ukrepanja in učinkovitosti pomoči. Vojaške zmogljivosti se lahko v nudenje reševalne pomoči vključijo kot zadnje sredstvo, skladno s smernicami Združenih narodov.

Slovenija lahko za mednarodno pomoč zaprosi države, s katerimi ima sklenjene dvostranske sporazume o sodelovanju na področju varstva pred naravnimi in drugimi nesrečami, in druge države ter prek mehanizmov za usklajevanje mednarodne pomoči, prednostno prek mehanizma Evropske unije na področju civilne zaščite (Centra za usklajevanje nujne pomoči – EU ERCC) pa tudi Združenih narodov in zveze NATO – Evroatlantskega centra za usklajevanje odziva ob nesrečah (EADRCC), v primeru radiološke ali jedrske nesreče tudi prek Mednarodne agencije za atomsko energijo (sistema RANET).

## 2.2 Predpostavka, načela in omejitve sprejema ter uporabe mednarodne pomoči v RS

Postopkovnik temelji na domnevi, da ukrepanje ob večji naravni in drugi nesreči ter blažitev njenih posledic s slovenskimi zmogljivostmi (kvalitativno in/ali količinsko) ne bi bilo zadostno, zato bi Slovenija potrebovala mednarodno pomoč. Ob večji naravni ali drugi nesreči v Sloveniji so v odziv vključene vse sile in sredstva, ki so na voljo v državi na vseh ravneh. Predvideva se, da bi nesreča (na primer močnejši potres) lahko izčrpala človeške vire in sredstva tako na lokalni kot tudi na državni ravni, zato bi Slovenija potrebovala mednarodno pomoč.

Z vključitvijo mednarodne pomoči se pričakujeta okrepitev in izboljšanje odziva ob nesreči, mednarodna pomoč na prizadetem območju dopolnjuje in podpira dejavnosti organov prizadete države.

Da bi država lahko zagotovila učinkovito podporo sprejemu in uporabi mednarodne pomoči, sta ključna ustrezno predhodno načrtovanje in priprava ustreznih ureditev in ukrepov, vključno z identifikacijo pristojnih organov in deležnikov na vseh ravneh ter njihovih nalog. Obseg podpore države gostiteljice se razlikuje glede na vrsto in obseg nesreče ter se prehodno uskladi med državo, ki pomoč ponudi, in Republiko Slovenijo, ki pomoč sprejme.

Osnovno načelo ukrepanja ob nesrečah v Sloveniji je **postopnost**, kar pomeni **delitev upravljanja in pristojnosti** na različnih ravneh vodenja (lokalni, regijski, državni) ter postopnost **pri uporabi sil in sredstev**. Lokalna skupnost uporabi za zaščito, reševanje in pomoč ob naravni ali drugi nesreči najprej svoje sile in sredstva; če ta niso zadostna ali jih ni mogoče zagotoviti med sosednjimi lokalnimi skupnostmi, država zagotavlja uporabo sil in sredstev s širšega območja. Ob nesrečah večjega obsega je na državni ravni za odziv na nesrečo oziroma učinkovito ukrepanje odgovoren POV CZ RS na podlagi zagotavljanja sil in sredstev različnih sestavov (na primer gasilcev, zdravstvene službe, civilne zaščite, policije ...), po potrebi tudi s podporo mednarodne pomoči. Gre zlasti za primere, v katerih posledice nesreče presegajo zmogljivosti regije oziroma države, to je ob specifičnih dogodkih, ob katerih RS ne more zagotoviti ustreznega oziroma zadostnega odziva zaradi značilnosti in/ali obsega nesreče.

V Sloveniji je za usklajevanje državne in mednarodne pomoči odgovoren POV CZ RS. Vključevanje mednarodnih enot in strokovnjakov ali materialne pomoči v ukrepanje ob nesreči ne vpliva na osnovna načela sistema vodenja in koordinacije odziva na nesreče oziroma organizacijske ureditve ukrepanja ob nesrečah v Sloveniji. Ob sprejemu mednarodne pomoči ima Slovenija še naprej nadzor nad celotnim ukrepanjem ob nesreči, kar pomeni, da se **mednarodne zmogljivosti čim bolj učinkovito vključijo v obstoječi nacionalni sistem vodenja in koordinacije odziva**. Koordinacija vseh državnih in mednarodnih enot ter njihovih dejavnosti je v pristojnosti POV CZ RS s Štabom CZ RS ob podpori Uprave RS za zaščito in reševanje.

Sposobnosti in kvalifikacije reševalnih enot in strokovnjakov se med državami razlikujejo, prav tako so lahko razlike v priznavanju izobrazbe in kvalifikacij. Izčrpnega pregleda nad različnimi kvalifikacijami, priznavanjem usposobljenosti in podobno ni mogoče zagotoviti, zato je treba posamezne zahteve (omejitve) vključiti že v zaprosilo za pomoč. Ob tem je treba upoštevati, da bi te omejitve lahko ovirale operativno delovanje mednarodnih reševalnih enot.

# 3. OPREDELITEV POJMOV

V okviru EU (mehanizma Unije na področju civilne zaščite) in Združenih narodov je vzpostavljen sistem koordinacije mednarodne pomoči ob naravnih in drugih nesrečah, ki ga smiselno upoštevajo države in organizacije, vključene v zagotavljanje mednarodne pomoči. Skladno s tem so v postopkovniku uporabljeni izrazi, ki ustrezajo splošno sprejetim mednarodnim opredelitvam in so smiselno vključeni v organizacijo ter način sprejema in uporabe mednarodne pomoči ob naravni ali drugi nesreči v Sloveniji. V postopkovniku uporabljeni pojmi pomenijo:

**Mednarodna reševalna pomoč** je dejavnost držav, ki v državi, ki jo je prizadela naravna ali druga nesreča, s svojimi zmogljivostmi dopolnjujejo in podpirajo dejavnost pristojnih organov prizadete države. Obsega storitve strokovnjakov, reševalnih enot, materialno-tehnična in druga materialna sredstva za lajšanje posledic nesreče ter uporabo prometne in druge infrastrukture.

**Podpora države gostiteljice mednarodni pomoči ob nesreči (Host Nation Suppport − HNS)** so dejavnosti in ukrepi, ki jih izvaja prizadeta država, da bi čim bolj učinkovito sprejela in uporabila mednarodno pomoč ob naravni in drugi nesreči. Obseg HNS se razlikuje glede na vrsto in obseg nesreče ter se predhodno uskladi med državo, ki pomoč ponudi, in državo prejemnico pomoči. Naloge HNS vključujejo: postopek zaprosila in sprejema mednarodne pomoči, zagotavljanje učinkovite uporabe mednarodne pomoči in vključitev v obstoječ nacionalni odziv, logistično podporo, pomoč pri stikih s pristojnimi organi in drugo potrebno podporo.

**Ekipa za podporo mednarodni pomoči ob nesreči oziroma ekipa HNS (Host Nation Support Cell − HNS Cell)** je neposredna povezava medpristojnim nacionalnim organom upravljanja ob nesrečah (LEMA) in mednarodno pomočjo oziroma mednarodnimi reševalnimi enotami ves čas njihovega delovanja v prizadeti državi.Uprava RS za zaščito in reševanje (URSZR) oblikuje Službo za podporo Štabu CZ RS, ki zagotavlja pogoje za delo POV CZ RS in Štaba CZ RS; ob zaprosilu za mednarodno pomoč se v okviru te službe vzpostavi ekipa za podporo mednarodni pomoči − ekipa HNS (Host Nation Support Cell − HNS Cell). Naloge ekipe HNS vključujejo: zagotavljanje učinkovite uporabe mednarodnih enot, njihovo vključitev v obstoječ nacionalni odziv, logistično podporo, pomoč pri stikih z oblastmi in pristojnimi organi ter prebivalci, urejanje potrebnih pravnih in finančnih zadev ter drugo. Ekipa HNS ni odgovorna za operativno koordinacijo enot in tehnično svetovanje med reševalnimi aktivnostmi oziroma aktivnostmi pomoči.

**Mehanizem Evropske unije na področju civilne zaščite** je **glavno orodje EU za izvedbo skupnih intervencij** držav članic ob vseh vrstah naravnih in drugih nesreč znotraj EU in v tretjih državah. Njegov glavni namen je na prošnjo prizadete države v skladu z načeloma subsidiarnosti in solidarnosti usklajevati pomoč ob nesreči ter izboljšati učinkovitost intervencije držav, sodelujočih v mehanizmu. Za zagotavljanje hitrega in učinkovitega odziva so v mehanizmu CZ EU med drugim na voljo: Center za usklajevanje nujnega odziva, Skupni komunikacijski in informacijski sistem za nujne primere, sistem modulov, skupen program usposabljanj.

**Center za usklajevanje nujnega odziva v okviru EU (Emergency Response Coordination Centre − ERCC)** je osrednja kontaktna točka mehanizma Unije na področju civilne zaščite za izmenjavo informacij ter usklajevanje mednarodne pomoči med državami, ki nudijo pomoč, prizadeto državo ter enotami in strokovnjaki na terenu. Center deluje v okviru Evropske komisije in je povezan s kontaktnimi točkami v državah, ki sodelujejo v mehanizmu Unije na področju civilne zaščite. Njegove naloge so predvsem, da spremlja, obdeluje in državam, sodelujočim v mehanizmu, razpošilja informacije o naravnih in drugih nesrečah ter drugih nujnih primerih po svetu, nudi podporo reševalnim intervencijam ter napotitvam strokovnjakov in vodi zbirko podatkov o zmogljivostih, ki jih lahko dajo na voljo sodelujoče države.

**Skupni komunikacijski in informacijski sistem za nujne primere (Common Emergency Communication and Information System − CECIS)** je orodje mehanizma civilne zaščite EU, ki podpira usklajevanje mednarodne pomoči ob nesrečah. Z uporabo tega sistema, ki ga upravlja Center EU za usklajevanje nujnega odziva, se lahko države članice medsebojno obveščajo o nesrečah, zaprosijo za mednarodno pomoč in ponudijo pomoč prizadeti državi. V Sloveniji je Center za obveščanje Republike Slovenije (CORS) kot nacionalna kontaktna točka za vse mednarodne organizacije po varni povezavi vključen v CECIS.

**Center za obveščanje Republike Slovenije − CORS (Emergency Notification Centre of the Republic of Slovenia)** je nacionalna kontaktna točka za zbiranje in obdelavo informacij, obveščanje in hkrati aktiviranje državnih sil za zaščito, reševanje in pomoč ter mednarodna kontaktna točka za komunikacijo s sosednjimi in drugimi državami, EU, mednarodnimi, regionalnimi in drugimi organizacijami s področja varstva pred naravnimi in drugimi nesrečami.

**Vstopna točka (Entry Point − EP)** je točka, kjer mednarodna pomoč vstopi v državo, ki je zaprosila za pomoč.Ekipa HNS na vnaprej določenih vstopnih točkah, ki jih država prejemnica določi glede na sprejeto mednarodno pomoč, organizira sprejem mednarodnih enot oziroma pomoči z osebami za povezavo ter zagotovi spremstvo v sprejemno-odhodni center (RDC).

**Oseba za povezavo (Liaison Officer − LO)** je oseba (član ekipe HNS), ki je določena za povezavo in vzdrževanje stikov z mednarodnimi enotami.

**Sprejemno-odhodni center (Reception and Departure Centre − RDC)** je center za:

* sprejem mednarodnih enot za zaščito, reševanje in pomoč, ki morajo na podlagi uveljavljenega postopka v mednarodnem okolju po prihodu v prizadeto državo pristojnim organom prijaviti svoje osebje, zmogljivosti in materialna sredstva ter morebitne posebnosti; mednarodne enote tu prejmejo tudi razpoložljive informacije o nesreči, trenutni situaciji in aktivnostih na prizadetem območju ter potrebah na kraju nesreče;
* odhod vseh mednarodnih enot za zaščito, reševanje in pomoč, ki se morajo pred odhodom iz države uradno odjaviti (odjava osebja in preverjanje materialnih sredstev).

Na izbiro lokacije za RDC vplivata oddaljenost kraja nesreče in dostopnost (cestna povezljivost vstopne točke v državo z RDC, baznim taborom (BoO) in območjem delovanja (AoO)). RDC se lahko organizira pri baznem taboru ali v taboru, pri tem je pomemben vidik tudi infrastrukturna urejenost lokacije. RDC se lahko organizira tudi na vstopni točki v državo, kar pomeni, da je vstopna točka hkrati tudi center za sprejem in odhod mednarodnih enot.

**Čakalno območje** je določeno območje v neposredni bližini RDC, na katerega se napotijo mednarodne enote, ki čakajo na sprejem v RDC.

**Operativna baza (Base of Operations – BoO)** je bazni tabor, v katerem so med napotitvijo nameščene mednarodne enote za pomoč; v taboru enote tudi počivajo. V BoO se skladišči oziroma je nameščena tudi večina opreme enot. Izjeme so helikopterji in druga materialno-tehnična sredstva, ki zaradi svoje narave in/ali velikosti ne morejo biti nameščena v BoO ali njeni neposredni bližini. Lokacija BoO se izbere glede na najučinkovitejši in smotrn način razporejanja mednarodne pomoči.

Mednarodne enote za zaščito, reševanje in pomoč morajo imeti zadostna logistična sredstva in podporo, opremo in osebje za vodenje svojega dela BoO. Za osnovno vzdrževanje in popravila opreme in materialno-tehničnih sredstev enot so odgovorne mednarodne enote.

Slovenija oziroma ekipa HNS je odgovorna za logistično podporo oziroma za zagotavljanje osnovnih oziroma dogovorjenih pogojev za mednarodne enote v BoO (primeren prostor za namestitev in delo, oskrba z vodo, elektriko, ogrevanjem, hrano, odvozom smeti ...). Za vodenje BoO se imenuje vodja BoO, ki je organizacijsko vezan na ekipo HNS.

Lokacija in organiziranost BoO se določita glede na oddaljenost od kraja nesreče, dostopnost, število mednarodnih enot in drugega osebja ter količino opreme, logistične zahteve in drugo.

**Pristojni (nacionalni) organ upravljanja ob nesrečah (The Local Emergency Management Authority – LEMA)** je(lokalni) organ, ki je pristojen za celotno vodenje in usklajevanje odziva ob nesreči. V Sloveniji ta organ predstavljajo štabi Civilne zaščite na lokalni, regijski in državni ravni. POV CZ RS vodi in usklajuje odziv ob nesreči ter ima strateško in operativno poveljstvo na prizadetem območju, s pomočjo svojega štaba, Službe za podporo štabu (URSZR) in ekipe HNS ter štabov na regijski in občinski ravni pa se osredotoča na operativno vodenje odziva ob nesrečah in skladno s tem razporeja tudi mednarodno pomoč.

**Strokovna ekipa za podporo pri usklajevanju mednarodne pomoči v okviru mehanizma civilne zaščite EU (European Union Civil Protection Team − EUCPT)** je sestavljena izmednarodnih strokovnjakov za podporo koordinaciji mednarodne pomoči, oceni stanja ali za tehnično pomoč državi prosilki pomoči. V ekipi so tudi častnik za povezavo (Liaison Officer) iz ERCC in strokovnjaki z informacijsko-telekomunikacijskega področja (Technical Assistance and Support Team – TAST), ki zagotavljajo tovrstno podporo za delo strokovne ekipe na misiji. Strokovnjaki EUCPT lahko za svoje delovanje vzpostavijo OSOCC in sodelujejo pri vzpostavitvi RDC (praviloma velja le za tretje države ali za države, ki zaradi obsega nesreče potrebujejo pomoč strokovnjakov pri koordinaciji mednarodnega odziva). Slovenija ob nesreči večjega obsega lahko zaprosi tudi za pomoč navedene strokovne ekipe ali posamezne strokovnjake. Ob morebitnem prihodu EUCPT ali posameznih strokovnjakov v Slovenijo se ti vključijo v delo Službe za podporo štabu, posebej ekipe HNS, kot podpora pri koordinaciji mednarodne pomoči.

**Samozadostnost (Self-sufficiency)** je eden odosnovnih pogojev, ki ga mora zagotavljati posameznik, ekipa ali enota med nudenjem pomoči. Samozadostnost pomeni, da so posameznik, ekipa ali enota za določeno obdobje odvisni od lastnih virov in za delovanje ne potrebujejo virov države prejemnice pomoči (na primer namestitev, oskrba s hrano, vodo), lahko pa si vire zagotavljajo na trgu. Država, ki ponudi pomoč, in država prejemnica pomoči se lahko dogovorita o stopnji samozadostnosti mednarodnih reševalnih sestav oziroma o virih, ki so jim na voljo za nudenje ponujanje pomoči.

Slovenija ob nesreči večjega obsega (na primer večjem potresu) mednarodni pomoči ne bo mogla zagotavljati logistične podpore ali jo bo lahko zagotavlja le delno (na primer gorivo). To se navede že v prošnji za mednarodno pomoč, tako da so posamezniki, ekipe ali enote že vnaprej seznanjeni, da bodo morali biti med nudenjem pomoči v Sloveniji delno ali v celoti samozadostni.

**Območje operativnega delovanja/prizadeto območje (Area of Operation − AoO)** je območje, na katerem potekajo operativne aktivnosti zaščite in reševanja.

**Poveljnik sektorja/območja (On-Site-Commander – OSC)** je mednarodni izraz za poveljnika (operativnega vodjo) oziroma vodjo intervencije na kraju dogodka/nesreče. OSC usmerja, usklajuje in uporabi (mednarodno) pomoč na kraju dogodka; odgovoren je za sprejem in razporejanje ter angažiranje (mednarodnih) enot za pomoč. Vsaki posreduje pomembne informacije, ki jih potrebuje za ukrepanje na kraju dogodka/nesreče. Praviloma so to domači strokovnjaki – vodje lokalnih reševalnih sestav.

**Center za usklajevanje dejavnosti ukrepanja na območju nesreče (On Site Operations and Coordination Centre − OSOCC)** vzpostavi strokovna ekipa za podporo pri usklajevanju mednarodne pomoči (EUCPT) oziroma pripadniki prve mednarodne enote, ki prispe v prizadeto državo. To praviloma velja za tretje države ali države, ki zaradi obsega nesreče potrebujejo pomoč mednarodnih strokovnjakov za koordinacijo odziva, ker nimajo svojega organa, pristojnega za vodenje in usklajevanje odziva ob nesreči, ali pa ta zaradi posledic nesreče ne more delovati. Glavna naloga OSOCC je koordinacija delovanja mednarodnih enot na prizadetem območju v smislu dopolnjevanja nacionalnega odziva. Lokacija OSOCC je praviloma blizu (nacionalnega) organa, ki je odgovoren za ukrepanje ob nesreči.

Mednarodne enote v OSOCC napotijo osebe za povezavo (Liaison Officer − LO), ki so neposredna komunikacijsko-operativna vez med OSOCC in mednarodnimi enotami na območju nesreče. Oseba za povezavo je odgovorna za hiter in kakovosten prenos informacij o delu in napredku svoje enote oziroma informacij, pomembnih za delovanje te enote na območju nesreče. Boljša komunikacija med OSOCC in mestom nesreče se lahko vzpostavi tudi z ustanovitvijo podrejenega OSOCC v neposredni bližini območja nesreče (SubOSOCC).

Večinoma, predvsem je to praksa znotraj EU in/ali ko v prizadeti državi ne deluje sistem vodenja in koordinacije odziva ob nesreči, se lahko namesto OSOCC k pristojnemu nacionalnemu organu (LEMA) priključijo strokovnjaki ali strokovna ekipa kot pomoč za usklajevanje mednarodne pomoči v okviru mehanizma Unije na področju civilne zaščite (EUCPT) oziroma se OSOCC oblikuje v okviru strukture LEMA.

V Sloveniji je ob zaprosilu za mednarodno pomoč predvideno, da bo sama usklajevala mednarodno pomoč, in sicer je to naloga ekipe HNS v okviru Službe za podporo Štabu CZ RS. Če bi Slovenija zaprosila za pomoč EUCPT ali posameznih tujih strokovnjakov za usklajevanje mednarodne pomoči, bi ti kot svetovalni organ sodelovali neposredno s Službo za podporo Štabu CZ RS.

# 4. PODPORA SPREJEMU IN UPORABI MEDNARODNE POMOČI

Učinkovit sistem podpore države gostiteljice za sprejem in uporabo mednarodne pomoči ob naravni ali drugi nesreči vključuje pristojne organe (na vseh ravneh) ter njihove kadrovske, finančne in druge vire za izvajanje dejavnosti HNS, kot so opredeljene v tem postopkovniku HNS.

Organizacijsko so ključni deležniki sistema podpore mednarodni pomoči v RS:

* poveljnik CZ RS s Štabom CZ RS,
* regijski in občinski poveljniki CZ z regijskimi in občinskimi štabi,
* Služba za podporo Štabu CZ RS in v tem okviru ekipa HNS, ki jo večinoma sestavljajo člani iz URSZR in tesno sodeluje s predstavniki državnih, regijskih in lokalnih organov ter organizacij zaščite, reševanja in pomoči, ki so določeni za izvajanje HNS na državni/regijski/lokalni ravni, ter s pristojnimi državnimi organi,
* Ministrstvo za obrambo − Uprava RS za zaščito in reševanje s Centrom za obveščanje RS,
* pristojna ministrstva in vladni organi (MNZ, Policija, MO, Slovenska vojska, MZ, MOP, MOP – URSJV, MZI, MG, MZZ, MF, MK, UKOM in drugi),
* drugi organi in agencije ter organizacije (AKOS, DARS in drugi),
* predstavništva drugih držav ali organizacij v RS (npr. predstavništvo Evropske komisije).

Ekipa HNS ima ključno vlogo pri koordinaciji sprejema in uporabe mednarodne pomoči. Pri tem sodeluje z vsemi pristojnimi ministrstvi, organi in organizacijami na nacionalni, regijski in lokalni ravni, ki ji zagotavljajo ustrezno podporo in izvajanje nalog iz svoje pristojnosti. Seznam kontaktnih oseb za podporo HNS v državnih organih in organizacijah je v prilogi 12.

## 4.1 Faze podpore države gostiteljice mednarodni pomoči

Proces podpore mednarodni pomoči lahko razdelimo na pet faz in 25 korakov, ki so navedeni v logičnem zaporedju in opisujejo potrebne naloge za sprejem in uporabo mednarodne pomoči pri ukrepanju ob nesreči v Sloveniji. Posamezne faze in koraki (aktivnosti) lahko zaradi različnih prihodov mednarodne pomoči in različnega trajanja aktivnosti potekajo istočasno. Določeni koraki se lahko glede na situacijo in potrebe združijo, preskočijo oziroma ne izvedejo na podlagi odločitve POV CZ RS. V preglednici so navedeni tudi odgovorni organi za izvedbo aktivnosti v okviru posameznih korakov.

|  |  |  |  |  |
| --- | --- | --- | --- | --- |
| Faza | Korak | Vsebina/aktivnost | Odgovoren | Sodeluje |
| 1. faza:  PRIPRAVE NA SPREJEM MEDNARODNEPOMOČI | 1. korak | Zaprosilo za mednarodno pomoč | POV CZ RS  Vlada RS } | Štab CZ RS, URSZR, ekipa HNS, MZZ, drugi organi |
| 1. faza | 2. korak | Odločitev o sprejemu/izbiri mednarodne pomoči (odgovor državam, ki so ponudile pomoč) | POV CZ RS | Štab CZ RS, VRS, URSZR, ekipa HNS, drugi vladni organi – glede na vrsto nesreče |
| 1. faza | 3. korak | Organizacijske in logistične priprave za sprejem mednarodne pomoči | URSZR, ekipa HNS | MNZ, Policija in FURS, MZI |
| 1. faza | 4. korak | Urejanje carinskih in drugih formalnosti v zvezi s sprejemom mednarodne pomoči | Ekipa HNS, FURS, Policija | AKOS, MO |
| 1. faza | 5. korak | Vzpostavitev EP in/ali RDC ter BoO | Ekipa HNS | Policija, URSZR |
| 2. faza:  S PREJEM MEDNARODNE  POMOČI IN PRIPRAVA NA OPERATIVNO DELOVANJE | 6. korak | Prihod enot na EP in spremljanje do RDC | LO, Policija, MZI | DARS |
| 2. faza | 7. korak | Sprejem enot v RDC (administracija) | Ekipa HNS | Policija, FURS |
| 2. faza | 8. korak | Prevoz (spremljanje) enot iz RDC v bazni tabor (BoO) in namestitev enot | LO, Policija, MZI | DARS |
| 2. faza | 9. korak | Vzpostavitev pisarne za  EUCPT (po potrebi) | Ekipa HNS | URSZR, podpora: predstavništvo EK v RS |
| 2. faza | 10. korak | Informativni (prvi) sestanek za TL mednarodnih enot | Ekipa HNS | Predstavnik štaba CZ, LO (EUCPT, če je prisoten) |
| 3. faza: OPERATIVNO DELOVANJE | 11. korak | Koordinacijski sestanek (redna aktivnost med napotitvijo ) | Štabi CZ s podporo HNS | TL mednarodnih enot, LO, OSC – poveljniki sektorjev, EUCPT (če je prisoten) |
| 3. faza | 12. korak | Izvajanje reševalnih aktivnosti na območju nesreče | Mednarodne enote | OSC − poveljniki sektorjev, LO za posamezne mednarodne enote |
| 3. faza | 13. korak | Poročanje (dnevno) | Mednarodne enote ekipa HNS | OSC, EUCPT (če je prisoten) |
| 3. faza | 14. korak | Logistična zagotovitev za delovanje enot | Ekipa HNS, OSC | URSZR |
| 3. faza | 15. korak | Obveščanje medijev | UKOM | URSZR, ekipa HNS, EUCPT (če je prisoten) |
| 3. faza | 16. korak | Organizacija obiskov pomembnih oseb | Ekipa HNS | MZZ, predstavništva drugih držav, EUCPT (če je prisoten) |
| 4. faza: ZAKLJUČEK REŠEVALNIH AKTIVNOSTI | 17. korak | Zaključni sestanek in analiza | POV CZ RS, URSZR, ekipa HNS | Predstavniki štabov CZ, TL mednarodnih enot, EUCPT (če je prisoten) |
| 4. faza | 18. korak | Priprava zaključnega poročila | TL mednarodnih enot | Ekipa HNS, EUCPT (če je prisoten) |
| 4. faza | 19. korak | Priprava na odhod (pospravljanje BoO) | Ekipa HNS | EUCPT, TL mednarodnih enot |
| 4. faza | 20. korak | Urejanje formalnosti v zvezi z odhodom | Ekipa HNS | Policija, FURS |
| 5. faza:  ZAKLJUČEK MEDNARODNE POMOČI | 21. korak | Prevoz (spremljanje) enot iz BoO v RDC | Ekipa HNS, LO, Policija | MZI, DARS |
| 5. faza | 22. korak | Odjava enot v RDC (administracija) | Ekipa HNS | Policija, FURS |
| 5. faza | 23. korak | Spremljanje enot iz RDC na mesto odhoda (izstopna točka iz države) in carinski postopki ob odhodu | LO, Policija, MZI FURS | DARS |
| 5. faza | 24. korak | Vzpostavitev prejšnjega stanja | URSZR | Ekipa HNS |
| 5. faza | 25. korak | Zaključna analiza | POV CZ RS | URSZR – Služba za podporo Štabu CZ RS, ekipa HNS, vsi vključeni v HNS na nacionalni in lokalni ravni, TL mednarodnih ekip, ERCC |

## 4.2 Naloge in odgovornosti (organov) po fazah in korakih

***1. FAZA: PRIPRAVE NA SPREJEM MEDNARODNE POMOČI***

|  |  |  |  |  |
| --- | --- | --- | --- | --- |
| Korak | Vsebina/aktivnost | Odgovoren | Sodeluje | Opomba |
| 1. korak | Priprava prošnje in zaprosilo za mednarodno pomoč | POV CZ RS  Vlada RS } | ekipa HNS,  URSZR, MZZ, drugi organi – glede na vrsto nesreče Štab CZ RS, |  |
| 2. korak | Odločitev o sprejemu in izbiri mednarodne pomoči | POV CZ RS | Štab CZ RS, URSZR, ekipa HNS |  |
| 3. korak | Organizacijske in logistične priprave za sprejem mednarodne pomoči | URSZR, ekipa HNS | MNZ, Policija in FURS, MZI |  |
| 4. korak | Urejanje carinskih in drugih formalnosti v zvezi s sprejemom mednarodne pomoči | Ekipa HNS, Policija, FURS | AKOS, MO |  |
| 5. korak | Vzpostavitev EP in/ali RDC ter BoO | Ekipa HNS | URSZR, Policija |  |

1. korak: Priprava prošnje in zaprosilo za mednarodno pomoč

Pov CZ RS s Štabom CZ RS in v povezavi s pristojnimi organi pripravi seznam potrebne pomoči na državni ravni, o čemer je obveščen tudi MZZ.

Uprava RS za zaščito in reševanje v sodelovanju z ekipo HNS pripravi prošnjo za mednarodno pomoč, ki vsebuje (vzorec prošnje je v prilogi 1. a – prošnja za mednarodno pomoč (moduli in enote), 1. b − prošnja za mednarodno pomoč (materialna pomoč); priloga 1. c – prošnja za mednarodno pomoč – vzorec besedila):

* informacijo o nesreči in trenutni situaciji na prizadetem območju ter o že aktiviranih (domačih in mednarodnih) silah in sredstvih;
* podatke o potrebni mednarodni pomoči v silah ali strokovnjakih (vrsta, število) ali sredstvih (vrsta, količina, po potrebi tehnične specifikacije) in druge zahteve (na primer način pakiranja, označevanje, rok trajanja in podobno);
* opis okoliščin, pomembnih za mednarodno pomoč/sile (delovanje (tele)komunikacij in informacijskih sistemov, vrsta terena, vreme, možnost oskrbe z viri, kot so elektrika, pitna voda, hrana in drugo);
* opis pričakovane stopnje samozadostnosti mednarodnih enot oziroma stopnje zagotavljanja podpore države gostiteljice, in sicer glede:
* prevoza enot in sredstev (zagotavljanje goriva),
* opreme za interno komunikacijo in IT-sredstva,
* sredstev za postavitev začasnih namestitvenih objektov,
* hrane in vode,
* sanitarne opreme,
* osnovne zdravstvene oskrbe za pripadnike enot ter zdravil za osebno uporabo pripadnikov enote, medicinskih pripomočkov in drugega medicinskega materiala (vse osebe v okviru mednarodne pomoči, ki so napotene na ozemlje prizadete države, morajo biti zaradi plačila morebitnih stroškov zdravljenja ustrezno zdravstveno zavarovane še pred prihodom v državo, ki zaprosi za pomoč),
* osebne zaščitne opreme,
* zagotavljanja oseb za povezavo in prevajalcev;
* zahtevo/priporočilo, da imajo ekipe tudi osebe za povezavo (LO), z navedbo, da je pričakovani sporazumevalni jezik angleščina;
* pričakovano trajanje napotitve;
* vstopno točko/točke (EP) v državo in/ali RDC za prihod mednarodnih enot za pomoč;
* podatke o sprejemnem mestu mednarodne pomoči (za materialno-tehnična sredstva);
* morebitne posebnosti v zvezi s finančnimi zadevami (stroški za državo, ki nudi pomoč, in stroški za državo, ki pomoč prejema) in omejitvami pri vnosu materialno-tehničnih sredstev (orožje);
* kontaktne podatke pristojnega organa za sprejem pomoči.

Vlada Republike Slovenije na predlog POV CZ RS oziroma na podlagi ugotovljenih potreb sprejme odločitev glede obsega in vrste mednarodne pomoči, za katero bo zaprosila Slovenija.

Republika Slovenija za mednarodno pomoč zaprosi, odvisno od obsega in lokacije ter posledic nesreče, na dvostranski ravni (sosednje države; države, s katerimi ima Slovenija sklenjene dvostranske sporazume) in praviloma prek mehanizma Unije na področju civilne zaščite, po potrebi tudi prek NATO EADRCC ali UN OCHA. Ti organizaciji se lahko o nesreči le obvesti; ob morebitni radiološki ali jedrski nesreči se obvesti oziroma za pomoč zaprosi tudi prek sistema RANET Mednarodne agencije za atomsko energijo (v nadaljevanju IAEA).

Proces zaprošanja za mednarodno pomoč izvaja Uprava RS za zaščito in reševanje prek kontaktne točke − Centra za obveščanje RS: če se zaprosi na dvostranski ravni, se uporabijo vzorci iz prilog 1; če se zaprosi (tudi) prek mehanizma Unije na področju civilne zaščite, postopek poteka prek sistema (spletnega orodja) CECIS, kamor se prošnja vnese neposredno in se ne uporabljajo vzorci iz prilog 1 (vsebinsko je treba vnesti enake podatke).

Prošnjo ob jedrski ali radiološki nesreči na IAEA pošlje Uprava RS za jedrsko varnost (URSJV) kot pristojni organ v Sloveniji za sodelovanje z IAEA. Prošnja se v sistemu RANET vpiše neposredno v spletno platformo IAEA USIE in se ne uporabljajo vzorci iz prilog 1. V postopku zaprošanja pomoči prek sistema RANET je poleg določb tega postopkovnika treba upoštevati tudi smernice IAEA[[4]](#footnote-4), pri čemer poveljniku CZ RS nudi podporo tudi URSJV.

Prošnjo za pomoč lahko pošlje tudi MZZ prek diplomatsko-konzularnih predstavništev RS v tujini.

Kadar so potrebe večje in se za pomoč zaprosi prek več mehanizmov, POV CZ RS s pristojnimi državnimi organi uskladi, katero pomoč se zaprosi prek katerega mehanizma, tako da so prošnje komplementarne (na primer v primeru radiološke ali jedrske nesreče prošnjo za mednarodno pomoč uskladi z URSJV); lahko pa se za pomoč zaprosi prek več mehanizmov in se ob ponujeni pomoči odloči, katero pomoč se sprejme.

2. korak: Odločitev o izbiri mednarodne pomoči

Ekipa HNS od držav, ki so ponudile pomoč, prek CORS pridobi dodatne informacije o pogojih nudenja pomoči, vrsti in številu osebja mednarodnih enot, vrsti in obsegu ponujenih materialno-tehničnih sredstev ter predvidenem prihodu.

POV CZ RS na podlagi vrste ponujene pomoči in ocene trenutne situacije odloči o sprejemu pomoči v celoti, delno ali zavrnitvi pomoči. Ekipa HNS prek ustaljenih postopkov o tem obvesti pristojne organe mednarodnih organizacij (EU ERCC, NATO EADRCC, UN OCHA, IAEA – komunikacija poteka prek URSJV) oziroma nacionalne kontaktne točke drugih držav in z njimi vzdržuje stalno komunikacijo. Državam, ki so ponudile pomoč, lahko pošlje predhodno informacijo o situaciji v državi (priloga 9 – vzorec v slovenščini in angleščini).

3. korak: Organizacijske in logistične priprave

V okviru Službe za podporo Štabu CZ RS se aktivira ekipa HNS, ki usklajuje organizacijske in logistične priprave za sprejem mednarodne pomoči. Začnejo se priprave za vzpostavitev vstopnih mest v državo (EP), RDC, BoO in po potrebi pisarne za strokovnjake (EUCPT/OSOCC) ter se določijo osebe za povezavo za mednarodne enote. Lahko se zgodi, da mednarodna ekipa načrtuje vstop v Slovenijo zunaj načrtovanih EP, kar ureja ekipa HNS.

4. korak: Urejanje carinskih in drugih formalnosti v zvezi s sprejemom mednarodne pomoči

Ekipa HNS je odgovorna za obveščanje kontaktnih oseb organov in organizacij (ministrstev) o prihodu mednarodnih enot za pomoč v Slovenijo.

Za mednarodne enote in njihovo opremo ter materialna sredstva pomoči je treba carinske formalnosti in druge zadeve v povezavi s potovanjem čim bolj poenostaviti. Policija se osredotoči na vstop osebja v državo, FURS pa na vnos materialno-tehničnih sredstev. Mednarodne enote morajo imeti ob vstopu v Slovenijo sezname pripadnikov/članov, vozil, materialno-tehničnih sredstev/opreme in morebitnih živali − psov ter potovalni načrt (obrazci v prilogah 2, 3, 4, 5 in 6). Ekipa HNS posreduje te podatke pristojnim v Policiji in FURS. FURS izvaja neposredno podporo pri sprejemu materialne pomoči.

MORS/URSZR je v sodelovanju z AKOS odgovoren za razporeditev, časovni razpored, dodelitev in zaščito vseh frekvenc za mednarodne enote. Ob prihodu v Slovenijo mora biti mednarodnim enotam za pomoč omogočena uporaba radijskih frekvenc za olajšano komunikacijo med enotami.

5. korak: Vzpostavitev EP in/ali RDC ter BoO

Vstopna točka (EP)

Na EP se napotijo osebe za povezavo, ekipa HNS vzpostavi RDC na izbrani lokaciji. Če se RDC organizira na vstopni točki v državo (na primer pri določitvi samo ene vstopne točke v Slovenijo), osebe za povezavo tam prevzamejo mednarodne enote, Policija in FURS pa sodelujeta v RDC glede na obliko mednarodne pomoči in če je to potrebno za urejanje postopkov vstopa in bivanja mednarodnih enot v Sloveniji oziroma vnosa materialno-tehničnih sredstev.

Predvidene vstopne točke (EP) za mednarodne enote so mednarodni mejni prehodi:

* Rateče, Italija – cestni prehod
* Fernetiči, Italija – cestni in železniški prehod
* Nova Gorica, Italija – cestni in železniški prehod
* Šentilj, Avstrija – cestni prehod
* Karavanke, Avstrija – cestni prehod
* Jesenice, Avstrija – železniški prehod
* Maribor, Avstrija – železniški prehod
* Dragonja, Hrvaška – cestni prehod
* Gruškovje, Hrvaška – cestni prehod
* Obrežje, Hrvaška – cestni prehod
* Dobova, Hrvaška – železniški prehod
* Dolga vas, Madžarska – cestni prehod
* Hodoš, Madžarska – železniški prehod
* Brnik, mednarodno letališče
* Maribor, mednarodno letališče
* Portorož, mednarodno letališče
* Luka Koper, pristanišče

Sprejemno-odhodni center (RDC)

Lokacija RDC se izbere na vstopni točki v državo, v bližini vstopne točke v državo ali na primernem mestu med EP in BoO ali na drugi primerni lokaciji v bližini prizadetega območja. Praviloma se organizira en RDC.

Osnovni pogoji za pripravo RDC so:

* priprava vidnih oznak (napis RDC, zastave ...), da ga lahko prispele ekipe takoj prepoznajo,
* priprava obrazca − prijavnice za registracijo vseh prispelih mednarodnih enot in materialno-tehničnih sredstev,
* zagotovitev primernega (velikega) območja za prispele enote, ki čakajo na sprejem,
* proste komunikacijske poti med RDC, BoO in ekipo HNS (URSZR).

Bazni tabor (BoO)

Lokacija in organiziranost BoO se določita glede na oddaljenost od kraja nesreče, dostopnost, število mednarodnih enot in strokovnjakov ter živali in količino opreme, logistične zahteve in drugo. BoO mora omogočati tudi oskrbo z vodo in elektriko, ogrevanje in namensko uporabo objektov. Služba za podporo Štabu CZ RS določi vodjo BoO.

Vodja BoO v sodelovanju z ekipo HNS pripravi načrt baznega tabora z vrisanimi lokacijami za namestitev enot, prostore za skladiščenje opreme, kuhinjo, sanitarije in drugo.

Ni izključeno, da RS ob večji nesreči ne bo mogla zagotoviti ustreznih objektov za namestitev in oskrbo mednarodnih enot. V tem primeru se to navede v prošnji za pomoč, tako da morajo mednarodne ekipe same poskrbeti za svojo namestitev (šotore in opremo) ter druge potrebne zmogljivosti.

***2. FAZA: S PREJEM MEDNARODNE POMOČI IN PRIPRAVA NA OPERATIVNO DELOVANJE***

|  |  |  |  |  |
| --- | --- | --- | --- | --- |
| Korak | Vsebina/Aktivnost | Odgovoren | Sodeluje | Opomba |
| 6. korak | Prihod enot na EP in spremljanje od EP do RDC | LO, Policija, MZI | DARS, mednarodna letališča Ljubljana, Maribor, Portorož; Luka Koper |  |
| 7. korak | Sprejem enot v RDC (administracija) | Ekipa HNS | Policija, FURS |  |
| 8. korak | Prevoz (spremljanje) enot iz RDC v bazni tabor (BoO) in namestitev enot | LO, Policija, MZI | DARS |  |
| 9. korak | Vzpostavitev pisarne za  EUCPT (po potrebi) | Ekipa HNS | URSZR, podpora: predstavništvo Evropske komisije |  |
| 10. korak | Informativni (prvi) sestanek z vodji mednarodnih enot | Ekipa HNS | Predstavnik Štaba CZ RS, LO, EUCPT (če je prisoten) |  |

6. korak : Prihod enot na EP in spremljanje od EP do RDC

Osebe za povezavo sprejmejo mednarodne enote na določeni vstopni točki v državo in jih spremljajo/vodijo do RDC. Z enotami lahko ostanejo kot osebe za povezavo do odhoda iz Slovenije ali pa se mednarodnim enotam dodelijo druge (lokalne/regionalne) osebe za povezavo na območju delovanja posamezne mednarodne enote.

MZI v sodelovanju z ekipo HNS in Policijo določi poti, ki se bodo prioritetno uporabljale za prevoze mednarodnih enot med posameznimi lokacijami (EP, RDC, BoO, AoO). Usklajevanje prevoza in nadzora nad njim ureja MNZ oziroma Policija ob posvetovanju z ekipo HNS.

Praviloma morajo imeti mednarodne enote lastni prevoz oziroma si ga zagotovijo po prihodu v Slovenijo. Obstaja možnost, da bo Slovenija morala zagotoviti prevoz določenim mednarodnim enotam oziroma strokovnjakom. Ta prevozna sredstva lahko zagotovi URSZR oziroma MO ali civilna podjetja za najem vozil. Ekipa HNS uredi potreben prevoz in se po dostavi prevoznih sredstev dogovori glede trajanja, plačila in drugih vidikov usklajevanja glede prevoza.

7. korak: Sprejem enot v RDC

RDC je izhodiščna točka v Sloveniji, na kateri se praviloma zberejo vse mednarodne enote za pomoč (priloga 7 – preglednica mednarodnih enot v RDC) in od koder se nadaljuje njihova napotitev v Sloveniji. V RDC se izvajajo vsaj naslednje dejavnosti:

* usklajevanje sprejema mednarodnih enot na državni ravni,
* prijava vseh prispelih mednarodnih enot in materialno-tehničnih sredstev,
* urejanje dokumentov ter priprava in zagotovitev tolmačev in oseb za povezavo,
* zagotovitev prvih podatkov o nesreči in
* zagotovitev prvih podatkov o mestu razmestitve (BoO).

8. korak: Prevoz (spremljanje) enot iz RDC v bazni tabor (BoO) in namestitev enot

Osebe za povezavo spremljajo/vodijo mednarodne enote do BoO ter na podlagi potreb enot in usmeritev vodje BoO poskrbijo za namestitev mednarodnih enot na podlagi izdelanega načrta baznega tabora.

9. korak: Vzpostavitev pisarne EUCPT/OSOCC (izjemoma, glede na zaprosilo RS)

Pisarna EUCPT se lahko lokacijsko vzpostavi pri POV CZ RS/Službi za podporo (URSZR). Drugače je pri OSOCC, ki je običajno postavljen blizu AoO. Ekipa HNS lahko zagotovi pogoje za vzpostavitev in delo pisarne, podporo pri tem lahko nudi predstavništvo Evropske komisije. Naloga strokovne ekipe EUCPT je podpora ekipi HNS pri koordinaciji mednarodne pomoči, skladno s potrebami, obseg in vrsta pomoči sta odvisna od obsega in vrste nesreče.

10. korak: Informativni (prvi) sestanek za TL mednarodnih enot

Ekipa HNS v sodelovanju s Štabom CZ in s podporo EUCPT, če je ta prisoten, pripravi seznanitveni sestanek, na katerega se povabi vodje vseh mednarodnih enot.

Vsebina sestanka:

* predstavitev prisotnih,
* najnovejše informacije o dogodku, vključno z varnostno situacijo,
* nacionalni sistem vodenja in usklajevanja aktivnosti ob nesreči, pristojni organi, struktura,
* mesta, od koder se pošiljajo različne enote,
* zemljevid prizadetega območja,
* postopki ravnanja z žrtvami, varnostnih postopkov itd.,
* lokacije sredstev in zmogljivosti, kot so črpalke, tovorna vozila in gorivo, s katerimi so preskrbljene ekipe, ter postopki, ki jih zajemajo,
* prevoz ekip od baznega tabora na prizadeta območja in
* možnost zagotovitve tolmačev ter z njimi povezanimi postopki.

***3. FAZA: OPERATIVNO DELOVANJE***

|  |  |  |  |  |
| --- | --- | --- | --- | --- |
| Korak | Vsebina/aktivnost | Odgovoren | Sodeluje | Opomba |
| 11. korak | Koordinacijski sestanki (redna aktivnost med misijo) | Štabi CZ s podporo ekipe HNS | TL mednarodnih enot, LO, OSC, EUCPT (če je prisoten) |  |
| 12. korak | Izvajanje reševalnih aktivnosti na območju nesreče | Mednarodne enote | OSC, LO |  |
| 13. korak | Poročanje (dnevno) | Mednarodne enote, ekipa HNS | OSC – poveljniki sektorjev, EUCPT |  |
| 14. korak | Logistična zagotovitev za delovanja enot | Ekipa HNS, OSC | URSZR |  |
| 15. korak | Obveščanje medijev (dnevno ali redno) | UKOM | Štab CZ RS, URSZR, ekipa HNS, EUCPT (če je prisoten) |  |
| 16. korak | Organizacija obiskov pomembnih oseb | ekipa HNS | MZZ, predstavništva drugih držav, EUCPT (če je prisoten) |  |

11. korak:Koordinacijski sestanki

Koordinacijski sestanki med ekipo HNS in predstavniki štabov CZ ter TL mednarodnih enot praviloma potekajo ob koncu vsakega delovnega dne za načrtovanje dela za naslednji dan. Po potrebi na sestankih sodelujejo slovenski operativni vodje posameznih sektorjev za operativno načrtovanje reševalnih aktivnosti na območju nesreče (AoO).[[5]](#footnote-5)

Obvezni del sestanka je informiranje o varnostni situaciji, ugotovljenih nepravilnostih, težavah, izrednih dogodkih, logistični problematiki in pričakovani vremenski situaciji za naslednji dan.

12. korak: Izvajanje reševalnih aktivnosti na območju nesreče

Območje nesreče je razdeljeno na posamezne sektorje, za katere so odgovorni vodje intervencije oziroma vodje sektorjev (OSC). Na koordinacijskem sestanku se TL mednarodnih enot dodelijo naloge v posameznih sektorjih. Osebe za povezavo skrbijo, da mednarodne enote prispejo na njim določena območja (sektorje) in jih povežejo z OSC. OSC in TL mednarodne enote se dogovorita o delu mednarodne enote v sektorju.

Enote so na območje dogodka poslane glede na razpoložljivost, opremo in strokovno znanje (usposobljenost, kompetence). Vodje mednarodnih ekip oziroma njihove osebe za povezavo med razmestitvijo o svojem delu in napredku redno obveščajo Službo za podporo Štabu CZ RS. Če je v državi prisoten EUCPT, o svojih aktivnostih obveščajo tudi EUCPT, ki v primeru, da mu je dodeljena pomoč pri koordinaciji mednarodnih enot, informacije redno posreduje Službi za podporo − ekipi HNS.

Usklajevanje aktivnosti in dodeljevanje nalog mednarodnim enotam je stalen proces, v katerega so vključeni Služba za podporo Štabu CZ RS (URSZR), štabi CZ, TL mednarodnih enot in države pošiljateljice mednarodnih enot ter EUCPT, če je prisoten; poteka izključno v duhu dogovarjanja in usklajevanja. Pri odločanju o uporabi mednarodnih enot je treba izhajati iz njihove napotitve, ki je nudenje pomoči ob nesreči, ter stvarnih strokovnih in logističnih zmogljivosti.

13. korak: Poročanje

Poročanje je obvezen del dnevnih aktivnosti vseh vključenih v ukrepanje ob nesreči (organov, enot). Na podlagi dnevnih poročil mednarodnih enot in poročil slovenskih vodij sektorjev ekipa HNS pripravi dnevno situacijsko poročilo, ki ga posreduje POV CZ RS. Služba za podporo Štabu CZ RS (URSZR) –ekipa HNS pripravi skupno dnevno poročilo in ga po dogovoru v ustrezni obliki (skrajšano, z bistvenimi podatki) pošlje tudi drugim organom (MZZ, UKOM, drugi sodelujoči).

Kadar mednarodna pomoč poteka prek mehanizma civilne zaščite EU, ekipa HNS o mednarodni pomoči redno (dnevno) poroča tudi v ERCC. Če je v državi prisoten EUCPT, ta podpira ekipo HNS pri poročanju ali po dogovoru sam pripravlja poročila.

14. korak: Logistična zagotovitev delovanja enot

Logistično oskrbo mednarodnih enot koordinira ekipa HNS glede na izkazane in dogovorjene potrebe.

TL mednarodnih enot lahko potrebe naslovijo na osebe za povezavo, ki spremljajo enote, ki o potrebah obvestijo ekipo HNS, ta pa skladno z možnostmi uskladi potrebno podporo: gorivo, popravilo, nadomestni deli za opremo in podobno.

15. korak: Obveščanje medijev

UKOM v sodelovanju s predstavnikom Štaba CZ RS za stike z javnostjo ter v sodelovanju s Skupino za podporo (URSZR) – ekipo HNS pripravlja redna (dnevna) obvestila za medije, v katere vključuje tudi aktivnosti mednarodne pomoči.

Če je prisoten EUCPT, se ta vključi ob pripravi konference za medije.

16. korak: Organizacija obiskov pomembnih oseb

S sprejemom mednarodne pomoči ob nesreči je treba pričakovati, da bodo Slovenijo obiskali predstavniki držav pošiljateljic mednarodne pomoči, Evropske komisije, mednarodnih organizacij ter druge pomembne osebe iz tujine, vključno s predstavniki veleposlaništev držav pošiljateljic pomoči.

Za organizacijo obiskov pomembnih oseb je odgovorna ekipa HNS, podpira jo predstavništvo evropske komisije ali EUCPT, če je ta prisoten. V pripravo se, odvisno od ravni obiska, vključuje protokol (ministrstva, vlade, predsednika).

***4. FAZA: ZZAKLJUČEK REŠEVALNIH AKTIVNOSTI***

|  |  |  |  |  |
| --- | --- | --- | --- | --- |
| Korak | Vsebina/aktivnost | Odgovoren | Sodeluje | Opomba |
| 17. korak | Zaključni sestanek in analiza | POV CZ RS, URSZR | Predstavniki štabov CZ, TL mednarodnih enot, EUCPT (če je prisoten) |  |
| 18. korak | Priprava zaključnega poročila mednarodnih enot | TL mednarodnih enot | Ekipa HNS, EUCPT (če je prisoten) |  |
| 19. korak | Priprava na odhod (pospravljanje BoO) | Ekipa HNS | EUCPT, TL mednarodnih enot |  |
| 20. korak | Urejanje formalnosti v zvezi z odhodom | Ekipa HNS | Policija, FURS |  |

17. korak: Zaključni sestanek in analiza

Odločitev o zaključku napotitve sprejme POV CZ RS. Služba za podporo Štabu CZ RS (URSZR) – ekipa HNS organizira zaključni sestanek, na katerem sodelujejo POV CZ RS, EUCPT in TL mednarodnih enot. Teme sestanka:

1. zadnje razmere na območju nesreče
2. napredovanje dejavnosti
3. število morebitnih mrtvih (civilistov in reševalcev)
4. vrsta in število ranjenih (civilistov in reševalcev)
5. postopki umika enot in razstavljanje BoO
6. informacije o mestih odhoda, časih, poteh idr. ter
7. urniki odhodov za vse enote

18. korak:Priprava zaključnega poročila

Vsaka mednarodna enota v RDC prejme ocenjevalni obrazec AAR − Poročilo o izvedenih aktivnostih. Enota lahko zapiše svoje ugotovitve in priporočila za vsako fazo v procesu pomoči. Obrazec AAR izpolnijo vodje mednarodnih ekip za pomoč in/ali LO po opravljenem delu v Sloveniji in jih pred odhodom v svojo državo predajo osebam za povezavo oziroma HNS celici. Standardni obrazec poročila mednarodnih enot je v prilogi 10.

19. korak: Priprava na odhod

Mednarodne enote pospravijo bazni tabor in pripravijo vse potrebno za odhod. Vodja BoO in ekipa HNS ter osebe za povezavo zagotavljajo podporo mednarodnim enotam.

20. korak: Urejanje formalnosti v zvezi z odhodom

Ekipa HNS s sodelovanjem Policije in FURS ter drugih državnih organov uredi formalnosti v zvezi z odhodom mednarodnih enot.

Načeloma mednarodne enote, ki ponujajo pomoč, prinesejo reševalno opremo s seboj; po posvetovanju z matično državo lahko ta oprema kot donacija ostane v Sloveniji. Med reševalno opremo, ki ostane, je lahko oprema, ki se uporabi pri postavitvi začasnih prebivališč prizadetim ali tehnična oprema (na primer šotori, generatorji, črpalke …). V tem primeru ekipa HNS pripravi dokumente o donaciji.

***5. FAZA: ZAKLJUČEK MEDNARODNE POMOČI***

|  |  |  |  |  |
| --- | --- | --- | --- | --- |
| Korak | Vsebina/aktivnost | Odgovoren | Sodeluje | Opomba |
| 21. korak | Prevoz (spremljanje) enot iz BoO v RDC | Ekipa HNS, LO, Policija | MZI, DARS |  |
| 22. korak | Odjava enot v RDC (administracija) | Ekipa HNS | Policija, FURS |  |
| 23. korak | Spremljanje enot iz RDC na mesto odhoda (izstopna točka iz države) in carinski postopki ob odhodu | Ekipa HNS, Policija, FURS | MZI, DARS |  |
| 24. korak | Vzpostavitev prejšnjega stanja | URSZR | Ekipa HNS |  |
| 25. korak | Zaključna analiza in poročilo | POV CZ RS | Služba za podporo Štabu CZ RS, ekipa HNS, vsi vključeni v HNS na nacionalni in lokalni ravni, TL mednarodnih ekip, ERCC |  |

21. korak: Prevoz enot iz BoO v RDC

Če sta BoO in RDC na različnih lokacijah, ekipa HNS skupaj s predstavnikom Policije in MZI določi pot premika mednarodnih enot. Policija zagotavlja tekoč premik kolone, častniki za povezavo spremljajo mednarodne enote. Če sta BoO in RDC na isti lokaciji, prevoz mednarodnih enot ni potreben.

Lokacija RDC se med nudenjem mednarodne pomoči praviloma ne spreminja.

22. korak:Odjava enot v RDC

Pred odhodom iz Slovenije se vse mednarodne enote zberejo v RDC in uredijo administrativne formalnosti:

* odjava mednarodnih enot (pripadniki) in materialno-tehničnih sredstev,
* urejanje dokumentov (izpolnjen AAR),
* carinski postopek ob odhodu.

Postopek izvede ekipa HNS v sodelovanju s Policijo in FURS. FURS se mora osredotočiti na izvoz materialno-tehničnih sredstev, Policija pa na odhod osebja mednarodnih enot za pomoč.

23. korak: Spremljanje enot iz RDC na mesto odhoda

Ekipa HNS skupaj s predstavnikom Policije in MZI določi pot premika mednarodnih enot od RDC do izstopne točke iz države. Mesto odhoda je v večini primerov isto kot mesto prihoda, razen če je zaradi okoliščin nesreče treba določiti drugo mesto odhoda iz države.

Najverjetnejše predvidene izstopne točke za mednarodne enote so mednarodni mejni prehodi:

* Rateče, Italija – cestni prehod
* Fernetiči, Italija – cestni in železniški prehod
* Nova Gorica, Italija – cestni in železniški prehod
* Šentilj,– Avstrija – cestni prehod
* Karavanke, Avstrija – cestni prehod
* Jesenice, Avstrija – železniški prehod
* Maribor, Avstrija – železniški prehod
* Dragonja, Hrvaška – cestni prehod
* Gruškovje, Hrvaška – cestni prehod
* Obrežje, Hrvaška – cestni prehod
* Dobova, Hrvaška – železniški prehod
* Dolga vas, Madžarska – cestni prehod
* Hodoš, Madžarska – železniški prehod
* Brnik, mednarodno letališče
* Maribor, mednarodno letališče
* Portorož, mednarodno letališče
* Luka Koper, pristanišče

Policija zagotavlja tekoč premik kolone, osebe za povezavo spremljajo mednarodne enote. Na izstopni točki je prisoten FURS. Ekipa HNS je odgovorna za obveščanje vseh pristojnih državnih institucij (MNZ, MZI, AKOS, MORS, FURS) o odhodu mednarodnih enot za pomoč iz Slovenije. Ekipa HNS obvesti matične države mednarodnih enot in EU ERCC o mestu odhoda iz Slovenije, prav tako o odhodu obvesti tranzitne države.

24. korak:Vzpostavitev prejšnjega stanja

Z odhodom zadnje mednarodne enote URSZR izvede potrebne aktivnosti za vzpostavitev prejšnjega stanja (ureditev lokacij EP, RDC, BoO, pisarna EUCPT).

25. korak:Zaključna analiza in poročilo

POV CZ RS v sodelovanju s Službo za podporo (URSZR) pripravi in izvede zaključno analizo vključitve mednarodne pomoči v odziv ob nesreči po posameznih fazah. Sodelujejo vsi vključeni organi, vključen je tudi prispevek mednarodnih enot in EUCPT, če je bil ta prisoten. Služba za podporo Štabu CZ RS (URSZR) pripravi zaključno poročilo o mednarodni pomoči ob nesreči (priloga 11).

## 4.3 Podpora mednarodni pomoči pri prehodu čez tranzitne države

Za zagotavljanje prevoza mednarodne pomoči čez ozemlje tranzitnih držav do RS je, v skladu s smernicami EU, odgovorna država, ki nudi pomoč. Pri tem gre za uporabo prometne infrastrukture (letališč, prometnih sredstev in druge infrastrukture na ozemlju in v zračnem prostoru druge države) za potrebe hitrega prevoza mednarodne pomoči v RS.

Prošnjo za pomoč pri tranzitu čez ozemlje druge države pošlje država, ki nudi pomoč, organom tranzitne države (priloga 8) in se tudi dogovori o pogojih prevoza čez ozemlje tranzitne države.

# 5 PRILOGE

|  |  |
| --- | --- |
| Priloga 1a | Prošnja za mednarodno pomoč (moduli, enote) – obrazec (v slovenskem in  angleškem jeziku) |
| Prošnja 1. b | Prošnja za mednarodno pomoč (materialna pomoč) – obrazec (v slovenskem in angleškem jeziku) |
| Priloga 1.c | Prošnja za mednarodno pomoč – besedilo primer (v slovenskem in angleškem) |
| Priloga 2 | Seznam pripadnikov mednarodne enote – obrazec (v slovenskem in angleškem jeziku) |
| Priloga 3 | Seznam vozil – obrazec (v slovenskem in angleškem jeziku) |
| Priloga 4 | Seznam materialno-tehničnih sredstev – obrazec (v slovenskem in angleškem  jeziku) |
| Priloga 5 | Seznam živali (psov) – obrazec (v slovenskem in angleškem jeziku) |
| Priloga 6 | Potovalni načrt – obrazec (v slovenskem in angleškem jeziku) |
| Priloga 7 | Preglednica mednarodnih enot v RDC – obrazec (v slovenskem in angleškem jeziku) |
| Priloga 8 | Prošnja za podporo pri prehodu države – obrazec (v slovenskem in angleškem jeziku) |
| Priloga 9 | Informacija za mednarodne enote pred prihodom – primer (v slovenskem in angleškem jeziku) |
| Priloga 10 | Poročilo mednarodne enote – obrazec (v slovenskem in angleškem jeziku) |
| Priloga 11 | Zaključno poročilo o mednarodni pomoči – obrazec (v slovenskem in  angleškem jeziku) |
| Priloga 12 | Seznam kontaktnih oseb za podporo ekipi HNS v državnih organih |

1. UL L št. 347 z dne 20. 12. 2013. [↑](#footnote-ref-1)
2. EU Host Nation Support Guidelines, SWD (2012) 169 final, 1. 6. 2012. [↑](#footnote-ref-2)
3. Dvostranska pomoč se lahko poleg meddržavne sprejme tudi na lokalni ravni, in sicer na obmejnem območju med lokalnimi skupnostmi sosednjih držav in v skladu z dogovori med operativnimi reševalnimi sestavi na podlagi odločitve pristojnih organov ter v skladu z načrti zaščite in reševanja, če z mednarodno pogodbo ali mednarodnim nepogodbenim pravnim aktom ni drugače določeno. [↑](#footnote-ref-3)
4. IAEA Response and Assistance Network, IAEA, Vienna (2018). [↑](#footnote-ref-4)
5. Če je v Sloveniji prisoten EUCPT, na sestankih sodeluje vodja EUCPT; če pa bi bile razsežnosti nesreče tako velike, da bi koordinacijo mednarodnih enot vodil EUCPT, bi vodja EUCPT v sodelovanju z ekipo HNS organiziral tudi dnevne koordinacijske sestanke za uskladitev aktivnosti za naslednji dan. [↑](#footnote-ref-5)